ພິທີສະເຫຼີມສະຫຼອງວັນສ້າງຕັ້ງສາຍພົວພັນທາງການທູດ ລາວ-ຫວຽດນາມ ຄົບຮອບ 60 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ລາວ-ຫວຽດນາມ ຄົບຮອບ 45 ປີ ແລະ ວັນເຊັນສັນຍາຮ່ວມມືມິດຕະພາບ ຫົວພັນ-ແທັງຮວ່າ ຄົບຮອບ 55 ປີ ( ງານສັບປະດາວັດທະນະທຳມິດຕະພາບ ຫົວພັນ-ແທັງຮວ່າ ປະຈຳປີ 2022) ໄດ້ໄຂຂື້ນຢູ່ສະໂມສອນແຂວງຫົວພັນ ໃນຕອນເຊົ້າຂອງວັນທີ 23 ສິງຫາ 2022 ພາຍໃຕ້ການເຂົ້າຮ່ວມຂອງທ່ານ ວັນໄຊ ແພງຊຸມມາ ກຳມະການສູນກາງພັກ, ເລຂາພັກແຂວງ, ເຈົ້າແຂວງຫົວພັນ ແລະ ທ່ານ ລ້າຍເທ່ຫງວຽນ ຮອງເລຂາພັກຜູ້ປະຈຳການ, ຫົວໜ້າຄະນະສະມາຊິກພາແຫ່ງຊາດແຂວງແທັງຮວ່າ. ມີບັນດາທ່ານຄະນະຜູ້ແທນຂັ້ນສູງຂອງສອງແຂວງຫົວພັນ - ແທັງຮວ່າ, ພະນັກງານປະຕິວັດອາວຸດ, ພະນັກງານລັດຖະກອນ, ກຳລັງ ປກສ, ປກຊ ອ້ອມຂ້າງແຂວງຫົວພັນເຂົ້າຮ່ວມນຳ.
ໃນພິທີໂຮມຊຸມນຸມມິດຕີງຄັ້ງນີ້, ສະຫາຍ ວັນໄຊ ແພງຊຸມມາ, ກໍາມະການສູນກາງພັກ, ເລຂາພັກແຂວງ, ເຈົ້າແຂວງຫົວພັນ ມີຄວາມເຫັນຕໍ່ພິທີ ເຊີ່ງທ່ານໄດ້ຍົກໃຫ້ເຫັນຄວາມໝາຍຄວາມສຳຄັນທີ່ສອງແຂວງ ຫົວພັນ - ແທັງຮວ່າ ໄດ້ພ້ອມກັນຈັດພິທີໂຮມຊຸມນຸມ ເພື່ອເປັນການລະນຶກວັນເຊັນສົນທິສັນຍາມິດຕະພາບ ແລະ ການຮ່ວມມື ລາວ - ຫວຽດນາມ ຄົບຮອບ 45 ປີ, ວັນສ້າງຕັ້ງສາຍພົວພັນການທູດ ລາວ - ຫວຽດນາມ ຄົບຮອບ 60 ປີ ແລະ ວັນເຊັນສັນຍາຮ່ວມມືມິດຕະພາບ ຫົວພັນ-ແທັງຮວ່າ ຄົບຮອບ 55 ປີ ແລະ ຈັດງານສັບປະດາວັດທະນະທໍາມິດຕະພາບ ຫົວພັນ - ແທັງຮວ່າ ເຊິ່ງເປັນເຫດການໜື່ງ ທາງການເມືອງທີ່ສໍາຄັນ ທັງເປັນການຮັດແໜ້ນສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ຂອງສອງຊາດ ລາວ - ຫວຽດນາມ ກໍຄືສອງແຂວງ ຫົວພັນ - ແທັງຮວ່າ.
ໃນນາມຕາງຫນ້າໃຫ້ຄະນະພັກ, ອົງການປົກຄອງ ແລະ ປະຊາຊົນຊາວແຂວງຫົວພັນ ທ່ານເລຂາພັກແຂວງ, ເຈົ້າແຂວງຫົວພັນໄດ້ສະແດງຄວາມຄໍານັບຮັບຕ້ອນ, ຊົມເຊີຍຢ່າງສຸດໃຈ ແລະ ຂອບໃຈຢ່າງຈິງໃຈ ມາຍັງສະຫາຍ ລ້າຍເທ່ຫງວຽນ ຮອງເລຂາພັກແຂວງ ຜູ້ປະຈໍາການ, ຫົວຫນ້າຄະນະສະມາຊິກສະພາແຫ່ງຊາດແຂວງແທັງຮວ່າ, ພ້ອມດ້ວຍຄະນະ ທີ່ນໍາເອົາໄມຕີຈິດມິດຕະພາບອັນບໍລິສຸດຜຸດຜ່ອງ, ຄວາມຮັກແພງອັນສະຫນິດສະຫນົມ ຖານເພື່ອນມິດສະຫາຍ, ອ້າຍນ້ອງ ແລະ ສະເໝີຕົ້ນສະເໝີປາຍມາສູ່ຄະນະພັກ, ອົງການປົກຄອງ ແລະ ປະຊາຊົນຊາວແຂວງຫົວພັນ, ທັງເປັນການປະກອບສ່ວນຢ່າງຕັ້ງຫນ້າ ແລະ ມີຊີວິດຊີວາ ໃນການສະເຫລີມສະຫລອງ 2 ວັນປະຫວັດສາດ ລາວ - ຫວຽດນາມ.
ໂອກາດເຂົ້າຮ່ວມງານສັບປະດາວັດທະນະທຳ ຫົວພັນ - ແທັງຮ່ວາ, ທ່ານ ລ້າຍເທ່ຫງຽນ ຮອງເລຂາພັກແຂວງ ຜູ້ປະຈຳການ, ຫົວໜ້າຄະນະສະມາຊິກສະພາປະຊາຊົນແຂວງແທັງຮ່ວາໄດ້ສະແດງຄວາມປິຕິຊົມຊື່ນເປັນຢ່າງຍິ່ງທີ່ໄດ້ຕາງໜ້າໃຫ້ຄະນະພັກ, ປະຊາຊົນແຂວງແທັງຮວ່າເຂົ້າຮ່ວມງານຄັ້ງນີ້ ແລະ ທ່ານໄດ້ຕີລາຄາສູງຕໍ່ບັນດາຜົນສຳເລັດໃນການພົວພັນຮ່ວມມືໃນໄລຍະຜ່ານມາ ເຊີ່ງແຂວງຫົວພັນ - ແທັງຮວ່າ ເປັນສອງແຂວງທີ່ມີຄວາມຄ້າຍຄືກັນຫຼາຍດ້ານກ່ຽວກັບການເມືອງ, ເສດຖະກິດ, ວັດທະນະທຳ, ມີເສັ້ນຊາຍແດນຮ່ວມກັນຍາວ 213 ກິໂລແມັດ, ມີສາຍພູຕໍ່ສາຍພູ, ແມ່ນ້ຳຕໍ່ແມ່ນ້ຳ, ປະຊາຊົນບັນດາເຜົ່າຂອງສອງແຂວງເຄີຍຮ່ວມຄຽງບ່າຄຽງໄຫຼ່, ພ້ອມກັນຮ່ວມສຸກທຸກ, ຊ່ວຍເຫຼືອເຊິ່ງກັນ ແລະ ກັນຕ້ານສັດຕູຜູ້ຮຸກຮານ, ສ້າງສາພັດທະນາບ້ານເກີດເມືອງນອນຕະຫຼອດມາ ແລະ ພ້ອມທັງກຽມພ້ອມເສີມຂະຫຍາຍມູນເຊື້ອອັນດີງາມຂອງສອງແຂວງ ປະກອບສ່ວນປົກປັກຮັກສາ ເພີ່ມພູນຄູນສ້າງຄວາມສາມັກຄີມິດຕະພາບລາວ - ຫວຽດນາມ, ຫົວພັນ - ແທັງຮວ່າໃຫ້ໝັ້ນຄົງຄະນົງແກ່ນຕະຫຼອດກາລະນານ.
ງານສັບປະດາວັດທະນະທຳຫົວພັນ - ແທັງຮ່ວາຄັ້ງນີ້ ປະກອບດ້ວຍບັນດາກິດຈະກຳເສີມສ້າງຄວາມສາມັກຄີ ເປັນຕົ້ນແມ່ນ: ວາງພວງມາລາຢູ່ອະນຸສາວະລີຫວຽດນາມ-ອະນຸສາວະລີລາວ; ຈັດງານມິດຕິງສະເຫຼີມສະຫຼອງປີສາມັກຄີມິດຕະພາບ ລາວ-ຫວຽດນາມ ປະຈຳປີ 2022, ແຂ່ງຂັນກິລາບານເຕາະ, ກິລາເປຕັງ, ດຶງເຊືອກ ແລະ ຈັດງານແລກປ່ຽນສີລະປະລະຫວ່າງສອງແຂວງ.
ມີ 154 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌